**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzatának 2022. június 23.-i***

***rendkívüli, nyílt testületi üléséről***

**J E G Y Z Ő K Ö N Y V**

Készült: 2022. június 23-án Kerecsend Község Önkormányzata rendkívüli, nyílt képviselő-testületi ülésén (Kerecsend, Fő u. 55.) Időpont: 16:00

**Az ülésen elfogadott döntések:**

|  |  |
| --- | --- |
| 54/2022. (VI.23.) határozat | „Út, híd, kerékpárforgalmi létesítmény vízelvezető rendszer építése/felújítása -2022” című pályázat kivitelezői feladatok ellátására beérkezett pályázatok elbírálása |
| 55/2022 (VI.23.) határozat | „Mini bölcsőde kialakítása Kerecsenden” játszótéri eszközök beszerzésére érkezett árajánlatok elbírálása |
| 56/2022 (VI.23.) határozat | „Mini bölcsőde kialakítása Kerecsenden” informatikai eszközök beszerzésére érkezett árajánlatok elbírálása |
| 57/2022 (VI.23.) határozat | Dankó Pista Klub együttműködési kérelme |
| 58/2022 (VI.23.) határozat | Somogy Krisztián ebrendészeti feladatok ellátására benyújtott pályázatának elbírálása |

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Békési Gyula képviselő

Nagy Ferenc képviselő

Burai József képviselő

Békési Eszter jegyzőkönyvvezető

*NAPIRENDEK*

1. A Magyar Falu Program keretében meghirdetett MFP-UHK/2022 pályázati kiíráson támogatásban részesült „Útfejlesztés Kerecsenden” című 3365551279 Támogatói Okiratszámú 3346261623 azonosítójú projekthez kapcsolódó, útépítési munkák elvégzése tárgyában beérkezett ajánlatok elbírálása, a kivitelező kiválasztása  
előadó: Sári László polgármester  
2. A „Mini bölcsőde kialakítása Kerecsenden” című projekt (támogatói okirat száma: PM/2002-2/2019.) keretében kültéri játszótéri eszközök szállítása és telepítése tárgyában beérkezett ajánlatok elbírálása, a szállító, kivitelező kiválasztása.  
előadó: Sári László polgármester  
3. A „Mini bölcsőde kialakítása Kerecsenden” című projekt (támogatói okirat száma: PM/2002-2/2019.) keretében informatikai eszközök szállítása és telepítése tárgyában beérkezett ajánlatok elbírálása, a szállító, kivitelező kiválasztása.  
előadó: Sári László polgármester  
4.Dankó Pista Klub együttműködési megállapodás iránti kérelme   
előadó: Sári László polgármester   
5. Somogyi Krisztián ebrendészeti szolgáltatásra benyújtott ajánlat és szerződés   
előadó: Sári László polgármester

**Sári László polgármester**  
Köszöntök mindenki a mai rendkívüli testületi-ülésünkön. Megállapítom, hogy határozatképesek vagyunk. Rendkívüli ülésen a napirenden nem módosíthatunk, de kérnék egy formális szavazást, ha haladhatunk a kiküldött napirendek szerint.

Egyhangú 5 igen szavazattal a képviselő-testület elfogadta a kiküldött napirendet.

**1. napirendi pont**

**Sári László polgármester**

Első napirendi pontunk útfejlesztéssel kapcsolatos. Amint tudjátok a múltkor olyan ajánlatok érkeztek be, amelyek nem voltak formailag és tartalmilag sem megfelelőek. Most beérkeztek újra az ajánlatok, ezeket ki is küldtük, ebben gyakorlatilag minden benne van. Ehhez kapcsolódóan van-e kérdés vagy észrevétel? (nem volt)

Akkor szavazzunk! Aki a kiküldött határozati javaslatot el tudja fogadni, kérem tegye fel a kezét!

Egyhangú 5 igen szavazat.

**54/2022. (VI.24.) határozata**

Kerecsend Község Önkormányzatának Képviselő-testülete a Magyar Falu Program keretében meghirdetett MFP-UHK/2022 pályázati kiíráson támogatásban részesült „Útfejlesztés Kerecsenden” című, 3365551279 Támogatói Okiratszámú, 3346261623 azonosítójú projekt keretében az „útépítési feladatok elvégzése” tárgyában lefolytatott beszerzési eljárásban érkezett ajánlatok alapján az építési feladatokra rendelkezésre álló 41.414.159 Ft összegű pályázati forrást saját költségvetési forrásaiból kiegészíti 127.329 Ft-tal, így az építési feladatokra fordítható összeg 41.541.488 Ft.

A Képviselő-testület megállapítja, hogy a beszerzési eljárás eredményes volt, a legkedvezőbb ajánlatot a Super Road Kft. adta bruttó 41.541.488 Ft összegben.

A Képviselő-testület megbízza Sári László polgármestert, hogy a tárgyi projekt építési feladatainak ellátására a Super Road Kft.-vel kössön szerződést 41.541.488 Ft összegben

Határidő: június 30.

Felelős: Sári László

**2. napirendi pont**

**Sári László polgármester**

A bölcsőde kialakításának része, hogy játszótéri eszközöket kell beszerezni. Ezzel kapcsolatosan megérkeztek az árajánlatok is, kiküldtünk mindent ezzel kapcsolatban is. Van-e kérdés vagy észrevétel?

**Forgácsné Román Rita alpolgármester**

Ez is pályázati pénzből finanszírozott?

**Sári László polgármester**

Igen. Bár úgy néz ki már most kicsi lesz a bölcsőde.

**Forgácsné Román Rita alpolgármester**

Az nem baj, mert van gyerek.

**Békési Gyula képviselő**

Milyen állapotban van jelenleg az épület?

**Sári László polgármester**

Kész van. Még annyit hozzátennék, hogy saját hatáskörben egy 448 ezer forintos terasz és lépcső burkolatcserét én engedélyeztem, megfelelő minőségűt.

**Békési Gyula képviselő**

Reméljük, nem jön ki újra a falon a penész. Történt-e ez ügyben valami?

**Sári László polgármester**

Minden megtörtént, teljesen leszedték a falat, teljes egészében le van szigetelve, fentről is 25 cm-es kőzetgyapot. A vakolat és a festék minősége is megfelelő. Ha fűtve lesz, akkor fölfelé nem lesz meg a kőhíd, nem kellene, hogy újra kijöjjön a penész.

**Békési Gyula képviselő**

Ha folyamatosan lesz fűtve szerintem nem fog újra megjelenni a penész. A bútorok elhelyezésére is figyelni kell, nem szabad teljesen odatolni a falhoz.

**Forgácsné Román Rita alpolgármester**

Költözés mikorra várható?

**Sári László polgármester**

Szeptember hónap.

**Burai József képviselő**

Akkor szeptemberre teljesen költözhető állapotban kerül?

**Sári László polgármester**

Igen.

**Forgácsné Román Rita alpolgármester**

Úgy hallottam, hogy annyi gyerek maradt, hogy az óvodában elkülönített bölcsődei részben egy csoport marad. Ez nagyszerű, legalább kihasználva marad a helyiség.

**Békési Gyula képviselő**

Minden településen csináltak ilyen bölcsődét?

**Sári László polgármester**

Nem mindenhol, bár a törvény előírja, hogy ahol 8 szülő kéri, onnantól fogva ezt működtetni kell, ezért ez gyakorlatilag kötelező önkormányzati feladattá fog válni.

**Békési Gyula képviselő**

Én korábban is, ez előző testületben Román képviselő úrral azon voltunk hogy 200 fős legyen, melyen belül az óvodában került volna kialakításra egy bölcsődei rész, mert azt látni kell, hogy azért ez egy eu komfortos óvoda és szép, tágas terei vannak.

**Sári László polgármester**

El fogjuk érni azt, és szerintem jó is lesz, mert a költségeinket kicsit lefaragja. Jelenleg 99 gyermek van, még 1 gyermek hiányzik ahhoz, hogy az óvodatitkár fizetését az állam finanszírozza.

A napirendi ponthoz kapcsolódóan van-e kérdés vagy észrevétel? (nem volt)

Aki egyet ért a határozati javaslatban foglaltakkal, tegye fel a kezét!

Egyhangú 5 igen szavazat

**55/2022. (VI.24.) határozata**

Kerecsend Község Önkormányzatának Képviselő-testülete ***„Mini bölcsőde kialakítása Kerecsenden”* című projekt** (támogató okirat száma:PM/2002-2/2019.) keretében informatikai eszközök szállítása tárgyában lefolytatott beszerzési eljárásban az Eger-Spin Kft. ajánlatát fogadja el 318.000 Ft összegben.

A Képviselő-testület megbízza Sári László polgármestert, hogy az ajánlatban nevesített informatikai eszközöket az Eger-Spin Kft-től rendelje meg 318.000 Ft összegben.

Határidő: június 30.

Felelős: Sári László

**3. napirendi pont**

**Sári László polgármester**

Hármas napirendi pontunk szintén a bölcsődéhez kapcsolódik, informatikai eszközök beszerzésére irányul. Ehhez kapcsolódóan van-e kérdés, észrevétel?

**Forgácsné Román Rita alpolgármester**

Ezzel kapcsolatban is az a kérdésem, hogy ez is pályázati forrásból kerül finanszírozásra?

**Sári László polgármester**

Igen.

Van-e még kérdés/észrevétel? (nem volt)

Akkor kérem, szavazzunk! Aki elfogadja a kiküldött anyagban leírtakat, kérem, tegye fel a kezét.

Egyhangú 5 igen szavazat

**56/2022. (VI.24.) határozata**

Kerecsend Község Önkormányzatának Képviselő-testülete ***„Mini bölcsőde kialakítása Kerecsenden”* című projekt** (támogató okirat száma:PM/2002-2/2019.) keretében kültéri játszótéri eszközök szállítása és telepítésetárgyában lefolytatott beszerzési eljárásban a Czipart Kft. ajánlatát fogadja el 1.244.600 Ft összegben.

A Képviselő-testület megbízza Sári László polgármestert, hogy az ajánlatban nevesített játszótéri eszközökre a Czipart Kt-vel kössön szerződést 1.244.600 Ft összegben.

Határidő: 2022. június 30.

Határidő: június 30.

Felelős: Sári László

**4. napirendi pont**

**Sári László polgármester**

A Roma Nemzetiségi Önkormányzat ülésen csak összeszedni próbáltuk még, hogy jogilag így nem tudunk Jenő bácsi kezdeményezésével mit kezdeni. Most mindenki előtt ott van egy határozati javaslat, ami jogilag alá van támasztva és minden benne van. A kiküldött anyagban olvasta-e mindenki hogy miről van szó? Jenő bácsi egy baráti kört szeretne Dankó Pista Klub néven. Semmilyen módon nincsenek bejegyezve. Működhetnek így is civil társaságként, de amit itt leírt az nem felel meg mert gazdasági tevékenységet nem folytathat. Erre válaszul született ez a határozati javaslat.

**Burai József képviselő**

Esetleg lehetne oldottabban megfogalmazni, hogy legyen valami lehetősége, mert a végén nagyon egyértelműen elutasítja.

**Forgácsné Román Rita alpolgármester**

Jenő bácsinak mindig jó ötletei vannak és mindig próbálkozik olyan lehetőségekkel, ami a község javára válhatna, csak legyen egy törvényes formája. Igazságtalan lenne a többi civil szervezettel szemben, akik könyvelőt fizetnek, betartják a határidőket, beszámolókat adnak be, azokkal szemben, akik csak egy baráti társaságot hoz létre.

**Sári László polgármester**

Így nem is kaphatnak juttatást.

**Forgácsné Román Rita alpolgármester**

Az írjuk már bele, hogy a többi civil szervezet önkormányzati támogatásban részesül évről-évre, de ők csak akkor lesznek jogosultak, ha törvényes keretek között működnek.

**Sári László polgármester**

Korábban ő volt a roma önkormányzat elnöke, és nem hiába esett a választás másik csapatra, mert úgy döntöttek, hogy nem aprózzák el a pénzt, hanem egy olyan rendezvényt próbálnak tető alá hozni, ami sok embert érdekel és olyan előadókat hívni, akiket sokaknak kevés az esély akár élőben is látni.

Én úgy gondolom, hogy bármely esetben döntés születik, az jogilag is megfelelően alá legyen támasztva.

**dr. Szász Kata jegyző**

Ezért is javasoltam, hogy civil szervezetként vagy egyesületként működhet, döntse el, hogy melyik formában szeretne és a bírósági bejegyzés legyen rajta az okiraton.

**Sári László polgármester**

Igen és az *elutasítás* helyett, legyen az *ilyen formán nem tudja támogatni*, vagy *nem tudja elfogadni az együttműködési kérelmet*.

**Békési Gyula képviselő**

Jenő mellől sajnos sokan elpártoltak az évek alatt. Most van egy roma önkormányzatunk, ami működik, végzik a munkájukat, Rita segít nekik. Nem véletlen, hogy Jenőt tagnak sem választották meg.

**dr. Szász Kata jegyző**

Civil társasághoz minimum 2 tag kell, egyesülethez minimum 10 tag kell. Így tudnának működni és tagoknak benne kell lennie az alapító okiratban is.

**Békési Gyula képviselő**

Az ötlet jó, megérdemelnék a régen itt volt cigányzenészek, hogy emlékezzenek rájuk, fényképpel, leírással bekerüljenek az értékek közé.

**dr. Szász Kata jegyző**

Akkor a határozati javaslat nagy része elfogadható?

**Sári László polgármester**

Igen és a szóbeli kiegészítésekkel együtt kérném, hogy fogadjuk el!

Tegye fel a kezét, aki egyet ért a határozati javaslattal!

Egyhangú 5 igen szavazat

**57/2022. (VI.24.) határozata**

Kerecsend Község Önkormányzatának Képviselő-testülete megtárgyalta Pusoma Jenő együttműködési kérelmét az általa alapított Dankó Pista Klubhoz. Az Önkormányzat szívesen együttműködik és támogatja a törvényi előírásoknak megfelelően létrehozott civil szervezetekkel, azonban a megnevezett szervezet „Alapító okiratából” maga a szervezeti forma sem derül, hogy civil társaságként vagy egyesületként kíván működni, további hiányosságok között szerepel a bejegyző bírósági/hatósági ellenjegyzés hiánya. A felsoroltok okok miatt Kerecsend Község Önkormányzatának Képviselő-testülete jelenlegi állapotában nem tudja elfogadni az együttműködési kérelmet.

Határidő: június 30.

Felelős: Sári László

**5. napirendi pont**

**Sári László polgármester**

Utolsó napirendi pontunkban egy mulasztást kell helyretennünk. Január 1-től kötelez a törvény, hogy szerződéssel kellett volna lennünk ebrendészeti teleppel rendelkező, gyepmesteri feladatokat ellátó céggel, akik a törvényi előírásnak megfelelnek. Le van írva, hogy milyen intézkedéseket lehet számon kérni, elég szigorúan. Úgy gondoltam az összeget meg lehet határozni a kutyák számával arányosan, de nem, Januártól átalány díjat számol, 200.000 Ft/hó. Ezt azért teljesített is, mert tíz feletti kutya lett elszállítva innen. Tavalyi árak szerint 25 000 Ft volt egy kutya befogása, elszállítása, tartása, ma ez az összeg 46 000 Ft. A másik probléma, hogy nem tudtunk még 2 ajánlatot bekérni, mert nincs kitől. Nincs olyan, aki rendelkezne még ilyen feltételekkel, előírásokkal. Akik vannak, városon kívül nem jönnek ki, még ajánlatot sem adnak.

**Forgácsné Román Rita alpolgármester**

Jegyző asszony kiküldte az ebtartással kapcsolatos felhívást. Legyünk optimisták. Ha mindenki betartja a szabályokat és vigyáz a kutyusára, akkor is havonta 200 000 Ft-ot fizetünk neki, ha egyszer sem jön ki?

**Sári László polgármester**

Igen. Kötelező önkormányzati feladat lett.

**Forgácsné Román Rita alpolgármester**

Megmondom őszintén én sokallom ezt összeget. Ha a fele lenne is, 100 ezer ft + áfa, még az is sok lenne egy-két kutyáért havonta.

**Burai József képviselő**

Az ígéretek jók, hogy bejelentéstől számítva maximum 24 órán belül kijön, de ténylegesen milyen időnként jönne ki?

**dr. Szász Kata jegyző**

Kéthetente kell kijönnie.

**Forgácsné Román Rita alpolgármester**

Azt nyomon lehet követni, hogy mikor járt a településen? Van munkanaplója?

**Sári László polgármester**

Igen van naplója és be is jelenti. Nekem mindig jelenti is, csak eddig nem rögzítettem sehova, mert továbbra is úgy voltam vele, hogy kutyánként történik a számlázás.

**Forgácsné Román Rita alpolgármester**

Kérhetnénk ilyet, hogy a számla mellé tegye oda a munkanaplóját is?

Nekem megnyugtató lenne, mert látnánk, hogy akkor hány alakalommal járt a faluba és megdolgozott érte. Mert ez így olyan, mintha menne el a semmire a pénz. Igen, legyen nyilvántartva, hogy mennyiszer jelent meg, hány kutyát vitt el, legyen teljesítési igazolás és lehet kifizetni. Nekem ez így jobban tetszene.

**Sári László polgármester**

Nincs ezzel gond, megoldható. Sokfelé kell jelenteniük mikor és hova mennek ki és nem hinném, hogy módosítani mernék a nyilvántartásukat.

**Nagy Ferenc képviselő**

Ha kijön kéthetente és lát 4-5 kutyát az be is fogja azonnal?

**Sári László polgármester**

Megpróbálja befogni.

**Burai József képviselő**

Az szerződésbe az szerepel, hogy 24 órán belül befogja.

**dr. Szász Kata jegyző**

Igen, itt az szerepel, hogy 24 órán belül megkísérli ismételten a befogást.

**Sári László polgármester**

Van olyan kutya amelyik könnyen odamegy hozzá, látszik, hogy emberekhez szokott. Viszont amelyik tényleg kóbor kutya és vad az nem megy oda.

**Forgácsné Román Rita alpolgármester**

Mi van abban az esetben, mert nagyon sokszor előfordul, hogy kerítés nélküli házaknál lévő kutyusok elkísérik a gyerekeket boltba, iskolába és utána kóborol egész nap amíg ők az intézményekbe vannak, aztán hazasétál velük?

**dr. Szász Kata jegyző**

Ez is szerepel a kiküldött felhívásban. Kerítésen belül kell tartani, közterületen belül csak pórázon.

**Sári László polgármester**

Azért ez egy közös erőfeszítés, mert pont most hoztak vissza jó néhány kutyát ivartalanítva. Az idei évben már közel 60 kutya ment el a faluból. Úgy gondolom, ennek az erőfeszítésnek előbb-utóbb kell, hogy legyen eredménye.

**Békési Gyula képviselő**

Most van chip meg regisztráció, de régen hogy oldották ezt meg?

**Sári László polgármester**

A vadászok, mezőőrök kicsalták a falun kívül és kilőtték. Sajnos ez így zajlott évtizedekkel ezelőtt.

**Békési Gyula képviselő**

Ismerem ezt a törvényt, ami ide vonatkozik, csak az a baj, hogy nem jó a végrehajtás.

**dr. Szász Kata jegyző**

Még a végrehajtási gyakorlat nem igazán alakult ki a törvényhez. Ez a törvény 2022-es, nagyon friss, ahhoz, hogy a gyakorlat kialakuljon, évek munkája kell. Ha nincs chip a kutyában, nagyon nehéz kétséget kizáróan megállapítani, hogy pontosan kinek a tulajdona a kutya.

**Sári László polgármester**

Ez nagyon nehéz kérdés, de kötelező önkormányzati feladat. Nincs csak 1 szolgáltató, akivel tárgyalni tudunk. Ez sem igazságos, amit mi csinálunk, de az sem, hogy a 700 lelkes település is ugyanannyit fizet pl, és a lakosság több mint fele 65 év feletti.

**Forgácsné Román Rita alpolgármester**

Miért nem úgy szól a törvény, hogy lakosságarányosan kell a szolgáltatást megfizetni?

**Sári László polgármester**

Mert pl. Tenken nincs kóbor kutya. Itt is látni, hogy kóbor kutya alig van, talán akit itt tettek ki, de minden más kutya tartozik valakihez.

**dr. Szász Kata jegyző**

A szerződés mostantól él, ez a költségvetésbe nincs benne.

**Forgácsné Román Rita alpolgármester**

Akkor visszamenőleg is ki kell fizetni?

**dr. Szász Kata jegyző**

Ki van fizetve.

**Sári László polgármester**

Kérném szavazzunk erről a napirendről! Aki egyet ért tegye fel a kezét, aki nem az is szavazzon mert nem tudunk mit tenni, ez egy kötelező önkormányzati feladat lett.

Egyhangú 5 igen szavazat

**58/2022. (VI.24.) határozata**

Kerecsend Község Önkormányzatának Képviselő-testülete megtárgyalta Somogyi Krisztián ebrendészeti feladatok ellátására benyújtott ajánlatát. A Képviselő testület az ajánlatot elfogadta a felsorolt feltételek mellett, és szerződéskötési/aláírási jogosultsággal ruházta fel Sári László polgármestert.

Határidő: június 30.

Felelős: Sári László

Köszönöm a mai munkát, az ülést bezárom.

kmf.

Sári László dr. Szász Kata

polgármester jegyző